游定夫見過晡飯既去燭下目昏不能閱書感而賦之
作者：周邦彥
朝代：宋

paragraphs: 烟草里門秋，暮氣幽人宅。
遙知金輪升，戶牖粲虛白。
風驅雲將來，市聲落几格。
連曹屬解鞚，一飯已掃迹。
餘羶未潔鼎，傲鼠已出額。
銅英洗病眼，烏舄畏斷冊。
已爲兒輩翁，茲事豈不迫。
昔見羨門生，童子身三尺。
捐家問道要，顓聲不好劇。
頗觀鳥跡書，保氣如保璧。
貪餌投禍羅，煎絲廢前績。
上慚玄元教，溘死有餘責。
濁鏡在兩眸，看朱忽成碧。
當時方瞳叟，變滅雲霧隔。
肝勞憂久痼，瞑坐救昏幕。
尚須文字間，侵盡百年客。
非圖矚秋毫，所要分菽麥。